CELEX: 52016PC0172
Language: el
Date: 2016-04-01
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις, όσον αφορά το σχέδιο απόφασης σχετικά με τις διαδικασίες διαιτησίας σύμφωνα με το άρθρο XIX παράγραφος 8 της αναθεωρημένης συμφωνίας για τις δημόσιες συμβάσεις

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.4.2016
            COM(2016) 172 final
            2016/0090(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις, όσον αφορά το σχέδιο απόφασης σχετικά με τις διαδικασίες διαιτησίας σύμφωνα με το άρθρο XIX παράγραφος 8 της αναθεωρημένης συμφωνίας για τις δημόσιες συμβάσεις
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η αναθεωρημένη συμφωνία του ΠΟΕ για τις δημόσιες συμβάσεις (εφεξής «η ΣΔΣ»), η οποία τέθηκε σε ισχύ στις 6 Απριλίου 2014, θεσπίζει ένα αναδιαμορφωμένο νομικό πλαίσιο προς εφαρμογή από τα συμβαλλόμενα μέρη της ΣΔΣ για τις καλυπτόμενες συμβάσεις. Στο πλαίσιο αυτό, η αναθεωρημένη συμφωνία προβλέπει ότι τα συμβαλλόμενα μέρη της ΣΔΣ έχουν τη δυνατότητα να προσφεύγουν σε διαδικασίες διαιτησίας στην περίπτωση που προβάλλονται αντιρρήσεις όσον αφορά προτεινόμενη διόρθωση, μεταφορά φορέα από ένα παράρτημα σε άλλο, αφαίρεση φορέα ή άλλη τροποποίηση των παραρτημάτων συμβαλλόμενου μέρους στο προσάρτημα Ι οι οποίες δεν κατέστη δυνατόν να επιλυθούν μέσω διαβουλεύσεων. Το άρθρο XIX παράγραφος 8 της αναθεωρημένης συμφωνίας ορίζει ότι η επιτροπή ΣΔΣ πρέπει να εγκρίνει διαδικασίες διαιτησίας για τη διευκόλυνση της επίλυσης αντιρρήσεων, όπως προαναφέρθηκε.
            
            
               Ενόψει της θέσης σε ισχύ της αναθεωρημένης ΣΔΣ, τα συμβαλλόμενα μέρη συζήτησαν εκτενώς το περιεχόμενο αυτών των διαδικασιών διαιτησίας, εξετάζοντας διάφορες λύσεις που θα μπορούσαν να εφαρμοστούν στην περίπτωση αντιρρήσεων όσον αφορά προτεινόμενες τροποποιήσεις των καλυπτόμενων συμβάσεων ορισμένου συμβαλλόμενου μέρους, και πέτυχαν συναίνεση σχετικά με το θέμα. Στο πλαίσιο αυτό, εκπονήθηκε σχέδιο απόφασης σχετικά με τις διαδικασίες διαιτησίας. Για να εγκριθεί το εν λόγω σχέδιο απόφασης, η Επιτροπή πρέπει να εξουσιοδοτηθεί από το Συμβούλιο να εκφράσει τη γνώμη της Ευρωπαϊκής Ένωσης στο πλαίσιο της επιτροπής ΣΔΣ σχετικά με την έκδοση της απόφασης. 
            
            
               •Συνεκτικότητα με ισχύουσες διατάξεις στον τομέα πολιτικής
            
            
               
                  Αυτή είναι η τυπική διαδικασία που ακολουθείται, όταν η Επιτροπή χρειάζεται να εκφράσει τη γνώμη της Ένωσης στην επιτροπή ΣΔΣ σχετικά με αποφάσεις που συνεπάγονται μεταβολές στα δικαιώματα και τις υποχρεώσεις της Ένωσης.
               
            
            
               •Συνεκτικότητα με άλλες πολιτικές της Ένωσης
            
            
               Άνευ αντικειμένου.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ότι, όταν πρέπει να ληφθεί απόφαση που παράγει έννομα αποτελέσματα σε όργανο που έχει συσταθεί με διεθνή συμφωνία, το Συμβούλιο, μετά από πρόταση της Επιτροπής, εκδίδει απόφαση για τον καθορισμό της θέσης που θα πρέπει να ληφθεί εξ ονόματος της Ένωσης. Η απόφαση της επιτροπής ΣΔΣ για τη θέσπιση των διαδικασιών διαιτησίας σύμφωνα με το άρθρο XIX παράγραφος 8 της αναθεωρημένης ΣΔΣ εμπίπτει στο άρθρο 218 παράγραφος 9 της ΣΛΕΕ, καθώς η απόφαση λαμβάνεται σε όργανο που έχει συγκροτηθεί βάσει διεθνούς συμφωνίας και παράγει έννομα αποτελέσματα.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η Ένωση έχει αποκλειστική αρμοδιότητα σε θέματα που έχουν σχέση με το εμπόριο. Η συντονισμένη δράση στο επίπεδο της Ένωσης μπορεί να διασφαλίσει το βέλτιστο διαπραγματευτικό πλεονέκτημα έναντι τρίτων χωρών.
            
            
               •Αναλογικότητα
            
            
               Άνευ αντικειμένου.
            
            
               •Επιλογή του νομικού μέσου
            
            
               Το άρθρο 218 παράγραφος 9 της ΣΛΕΕ προβλέπει ότι, όταν πρέπει να ληφθεί απόφαση που παράγει έννομα αποτελέσματα σε όργανο που έχει συσταθεί με διεθνή συμφωνία, το Συμβούλιο, μετά από πρόταση της Επιτροπής, εκδίδει απόφαση για τον καθορισμό της θέσης που θα πρέπει να ληφθεί εξ ονόματος της Ένωσης.
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝΕΠΙΠΤΩΣΕΩΝ
            
         
         
            
               •Εκ των υστέρων αξιολογήσεις/έλεγχοι καταλληλότητας ισχύουσας νομοθεσίας
            
            
               Άνευ αντικειμένου.
            
            
               •Διαβουλεύσεις με τα ενδιαφερόμενα μέρη
            
            
               Άνευ αντικειμένου.
            
            
                •Συλλογή και χρήση εμπειρογνωμοσύνης
            
            
               Άνευ αντικειμένου.
            
            
               •Εκτίμηση των επιπτώσεων
            
            
               Η έκδοση απόφασης για τις διαδικασίες διαιτησίας στο πλαίσιο διεθνούς συμφωνίας της οποίας η Ένωση είναι συμβαλλόμενο μέρος δεν απαιτεί εκτίμηση επιπτώσεων.
            
            
               •Καταλληλότητα του κανονιστικού πλαισίου και απλούστευση
            
            
               Άνευ αντικειμένου.
            
            
               •Θεμελιώδη δικαιώματα
            
            
               Άνευ αντικειμένου.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Καμία.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και παρακολούθηση, αξιολόγηση και ρυθμίσεις περί υποβολής εκθέσεων
            
            
               Άνευ αντικειμένου.
            
            
               •Επεξηγηματικά έγγραφα (για οδηγίες)
            
            
               Άνευ αντικειμένου.
            
            
               •Αναλυτική επεξήγηση των επιμέρους διατάξεων της πρότασης
            
         
         
            
               Περιεχόμενο του σχεδίου απόφασης σχετικά με τις διαδικασίες διαιτησίας βάσει του άρθρου XIX παράγραφος 8 της αναθεωρημένης ΣΔΣ
            
            
               Κίνηση της διαδικασίας διαιτησίας
            
            
               Το σχέδιο απόφασης σχετικά με τις διαδικασίες διαιτησίας καθορίζει τις ουσιαστικές προϋποθέσεις και προθεσμίες εντός των οποίων τα συμβαλλόμενα μέρη της ΣΔΣ μπορούν να παραπέμψουν σε διαιτησία μια προτεινόμενη τροποποίηση των καλυπτόμενων συμβάσεων ορισμένου συμβαλλόμενου μέρους. Επίσης, διευκρινίζει τη διαδικασία που πρέπει να ακολουθείται όταν περισσότερα του ενός μέρη προβάλλουν αντιρρήσεις για την ίδια τροποποίηση ώστε να υπάρξει συμφωνία για τη διεξαγωγή ενιαίας διαιτησίας.
            
            
               Ορισμός των διαιτητών
            
            
               Το σχέδιο απόφασης προβλέπει τον αριθμό των διαιτητών και τις απαιτήσεις που πρέπει να πληρούν οι διαιτητές για να οριστούν. Ειδικότερα, προβλέπει ότι δεν θα πρέπει να ορίζονται διαιτητές πρόσωπα που είναι πολίτες των διαδίκων μερών ούτε δημόσιοι υπάλληλοι τρίτων μερών.
            
            
               Συμμετοχή τρίτων μερών
            
            
               Σύμφωνα με το σχέδιο απόφασης, τα τρίτα μέρη θα έχουν το δικαίωμα να συμμετέχουν στις διαδικασίες διαιτησίας εφόσον έχουν ουσιώδες ενδιαφέρον όσον αφορά την προτεινόμενη τροποποίηση που παραπέμπεται σε διαιτησία και εφόσον έχουν γνωστοποιήσει το ενδιαφέρον τους στην επιτροπή για τις δημόσιες συμβάσεις. Το σχέδιο απόφασης προβλέπει τα δικαιώματα αυτών των τρίτων μερών.
            
            
               Διαδικασίες
            
            
               Οι διαδικασίες λειτουργίας που πρέπει να ακολουθούν οι ορισθέντες διαιτητές καθορίζονται στο σχέδιο απόφασης. Αυτές αφορούν την έγκριση χρονοδιαγράμματος για τη διεξαγωγή της διαιτητικής διαδικασίας, τη διεξαγωγή επί της ουσίας συνεδριάσεων με τα μέρη και τον χειρισμό των εμπιστευτικών πληροφοριών που υποβάλλονται από τα μέρη. Το σχέδιο απόφασης προβλέπει τον τρόπο με τον οποίο θα διεξάγονται οι επί της ουσίας συνεδριάσεις και συσκέψεις των διαιτητών.
            
            
               Απόφαση των διαιτητών
            
            
               Το σχέδιο απόφασης παρέχει ενδείξεις όσον αφορά το περιεχόμενο, τη μορφή και το χρονοδιάγραμμα της απόφασης των διαιτητών, και, όπου συντρέχει σχετική περίπτωση, όσον αφορά το δικαίωμα των διαδίκων να ζητήσουν από τους διαιτητές τον καθορισμό του επιπέδου των αντισταθμιστικών ανταλλαγμάτων για την επίτευξη συγκρίσιμου επιπέδου καλυπτόμενων συμβάσεων του συμβαλλόμενου μέρους που ζητά την τροποποίηση και για τη διατήρηση της ισορροπίας μεταξύ δικαιωμάτων και υποχρεώσεων βάσει της ΣΔΣ.
            
            
               Θέση της Επιτροπής όσον αφορά το σχέδιο απόφασης σχετικά με τις διαδικασίες διαιτησίας
            
            
               Το σχέδιο απόφασης προβλέπει τους όρους υπό τους οποίους τα συμβαλλόμενα μέρη θα μπορούν να παραπέμπουν σε διαδικασίες διαιτησίας αντιρρήσεις σχετικά με τροποποίηση που προτείνει ένα συμβαλλόμενο μέρος όσον αφορά τις καλυπτόμενες συμβάσεις του, σε περιπτώσεις στις οποίες δεν είναι εφικτή η επίλυση των διαφορών με διαβουλεύσεις. Θεσπίζει ένα διαδικαστικό πλαίσιο το οποίο θα εξασφαλίζει σαφήνεια, ασφάλεια δικαίου και αποτελεσματικότητα κατά την εκδίκαση των αντιρρήσεων όσον αφορά προτεινόμενες τροποποιήσεις της κάλυψης.  
            
            
               Σύσταση
            
            
               Η Επιτροπή συνιστά να εγκριθεί από την επιτροπή ΣΔΣ το συνημμένο σχέδιο απόφασης σχετικά με τις διαδικασίες διαιτησίας.
            
            
               Ως εκ τούτου, προτείνεται να εξουσιοδοτηθεί η Επιτροπή να εκφράσει, στο πλαίσιο της επιτροπής για τις δημόσιες συμβάσεις, τη θέση της Ένωσης υπέρ της έγκρισης του σχεδίου απόφασης της επιτροπής ΣΔΣ σχετικά με τις διαδικασίες διαιτησίας, σύμφωνα με το άρθρο XIX παράγραφος 8 της αναθεωρημένης ΣΔΣ.
            
            
               2016/0090 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις, όσον αφορά το σχέδιο απόφασης σχετικά με τις διαδικασίες διαιτησίας σύμφωνα με το άρθρο XIX παράγραφος 8 της αναθεωρημένης συμφωνίας για τις δημόσιες συμβάσεις
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Η αναθεωρημένη συμφωνία του ΠΟΕ για τις δημόσιες συμβάσεις (εφεξής «η ΣΔΣ»), η οποία τέθηκε σε ισχύ στις 6 Απριλίου 2014, θεσπίζει ένα αναδιαμορφωμένο νομικό πλαίσιο προς εφαρμογή από τα συμβαλλόμενα μέρη της ΣΔΣ για τις καλυπτόμενες συμβάσεις. Στο πλαίσιο αυτό, η αναθεωρημένη συμφωνία προβλέπει ότι τα συμβαλλόμενα μέρη της ΣΔΣ έχουν τη δυνατότητα να προσφεύγουν σε διαδικασίες διαιτησίας στην περίπτωση που προβάλλονται αντιρρήσεις όσον αφορά προτεινόμενη διόρθωση, μεταφορά φορέα από ένα παράρτημα σε άλλο, αφαίρεση φορέα ή άλλη τροποποίηση των παραρτημάτων συμβαλλόμενου μέρους στο προσάρτημα Ι οι οποίες δεν κατέστη δυνατόν να επιλυθούν μέσω διαβουλεύσεων.
            
            
               (2)Σύμφωνα με το άρθρο XIX παράγραφος 8 της ΣΔΣ, η επιτροπή για τις δημόσιες συμβάσεις πρέπει να εγκρίνει διαδικασίες διαιτησίας για τη διευκόλυνση της επίλυσης των εν λόγω αντιρρήσεων.
            
            
               (3)Τα συμβαλλόμενα μέρη της ΣΔΣ συζήτησαν εκτενώς το πιθανό περιεχόμενο αυτών των διαδικασιών διαιτησίας, εξετάζοντας διάφορες λύσεις που θα μπορούσαν να εφαρμοστούν στην περίπτωση αντιρρήσεων όσον αφορά προτεινόμενες τροποποιήσεις των καλυπτόμενων συμβάσεων ορισμένου συμβαλλόμενου μέρους. Τα συμβαλλόμενα μέρη της ΣΔΣ μπόρεσαν να επιτύχουν συναίνεση επί του θέματος αυτού.
            
            
               (4)Οι συμφωνηθείσες διαδικασίες διαιτησίας περιλαμβάνονται σε σχέδιο απόφασης σχετικά με τις διαδικασίες διαιτησίας σύμφωνα με το άρθρο XIX παράγραφος 8 της ΣΔΣ.
            
            
               (5)Η εν λόγω απόφαση σχετικά με τις διαδικασίες διαιτησίας προβλέπει τις προϋποθέσεις που πρέπει να πληρούνται για να γίνει προσφυγή στις διαδικασίες διαιτησίας και θεσπίζει κανόνες που διέπουν τον ορισμό των διαιτητών, τη συμμετοχή τρίτων μερών στις διαδικασίες διαιτησίας, τη διεξαγωγή της διαδικασίας και την απόφαση των διαιτητών.
            
            
               (6)Η έκδοση της απόφασης σχετικά με τις διαδικασίες διαιτησίας αναμένεται να έχει θετικό αντίκτυπο στο ισχύον νομικό πλαίσιο της ΣΔΣ, καθώς αποσκοπεί στο να διευκολύνει την επίλυση των αντιρρήσεων που προβάλλονται όσον αφορά προτεινόμενη διόρθωση, μεταφορά φορέα από ένα παράρτημα σε άλλο, αφαίρεση φορέα ή άλλη τροποποίηση στα παραρτήματα συμβαλλόμενου μέρους στο προσάρτημα Ι της ΣΔΣ.
            
            
               (7)Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής για τις δημόσιες συμβάσεις όσον αφορά το σχέδιο απόφασης σχετικά με τις διαδικασίες διαιτησίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις είναι να εγκριθεί το σχέδιο απόφασης σχετικά με τις διαδικασίες διαιτησίας σύμφωνα με το άρθρο XIX παράγραφος 8 της αναθεωρημένης συμφωνίας για τις δημόσιες συμβάσεις.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.4.2016
            COM(2016) 172 final
            ΠΑΡΑΡΤΗΜΑ
            τηςΠρότασης απόφασης του Συμβουλίου
            για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής για τις δημόσιες συμβάσεις όσον αφορά το σχέδιο απόφασης σχετικά με τις διαδικασίες διαιτησίας σύμφωνα με το άρθρο XIX παράγραφος 8 της αναθεωρημένης συμφωνίας του ΠΟΕ για τις δημόσιες συμβάσεις 
            
               
         
         
            
               ΠΡΟΣΑΡΤΗΜΑ
            
            
               ΣΧΕΔΙΟ ΑΠΟΦΑΣΗΣ ΣΧΕΤΙΚΑ ΜΕ ΤΙΣ ΔΙΑΔΙΚΑΣΙΕΣ ΔΙΑΙΤΗΣΙΑΣ ΣΥΜΦΩΝΑ ΜΕ ΤΟ ΑΡΘΡΟ XIX ΠΑΡΑΓΡΑΦΟΣ 8 ΤΗΣ ΑΝΑΘΕΩΡΗΜΕΝΗΣ ΣΔΣ
            
            
            
               Η επιτροπή για τις δημόσιες συμβάσεις (εφεξής «η επιτροπή»),
            
            
               επισημαίνοντας ότι το άρθρο XIΧ παράγραφος 8 της αναθεωρημένης συμφωνίας για τις δημόσιες συμβάσεις (εφεξής «η συμφωνία») ορίζει ότι η επιτροπή καθορίζει διαδικασίες διαιτησίας για τη διευκόλυνση της επίλυσης αντιρρήσεων σύμφωνα με το άρθρο XIX παράγραφος 2 της συμφωνίας· και
            
            
               επιβεβαιώνοντας τη σημασία του άρθρου XIX παράγραφος 8 στοιχεία β) και γ) της συμφωνίας για τις εν λόγω διαδικασίες διαιτησίας και επαναλαμβάνοντας τη δέσμευση των μερών να λαμβάνουν αποφάσεις σύμφωνα με το άρθρο XIX παράγραφος 8 στοιχεία β) και γ) της συμφωνίας,
            
            
               θεσπίζει με το παρόν τις ακόλουθες διαδικασίες διαιτησίας για τη διευκόλυνση της επίλυσης αντιρρήσεων σύμφωνα με το άρθρο XIX παράγραφος 2 της συμφωνίας:
            
            
               Κίνηση της διαδικασίας διαιτησίας
            
            
               1.
                     Σύμφωνα με το άρθρο XIX παράγραφος 7 της συμφωνίας, εφόσον το μέρος που επιδιώκει την τροποποίηση και το μέρος που προβάλλει αντιρρήσεις δεν είναι σε θέση να επιλύσουν τη διαφορά τους ως προς την προτεινόμενη τροποποίηση σύμφωνα με το άρθρο XIX παράγραφος 1 της συμφωνίας, το μέρος που επιδιώκει την τροποποίηση ή οποιοδήποτε μέρος που προβάλλει αντιρρήσεις μπορεί να παραπέμψει την προτεινόμενη τροποποίηση σε διαιτησία, αναφέροντας τους λόγους του σχετικού αιτήματός του, με σχετική κοινοποίησή του προς την επιτροπή όχι νωρίτερα από 45 ημέρες από την ημερομηνία επίδοσης της κοινοποίησης της προτεινόμενης τροποποίησης βάσει του άρθρου XIX παράγραφος 1 της συμφωνίας.
            
            
               2.
                     Σε περίπτωση που δύο ή περισσότερα μέρη παραπέμπουν την ίδια προτεινόμενη τροποποίηση σε διαιτησία πριν από τον ορισμό όλων των διαιτητών, το μέρος που επιδιώκει την τροποποίηση και κάθε μέρος που προβάλλει αντιρρήσεις συμφωνούν σε ενιαία διαιτησία για όλες τις αντιρρήσεις που προβάλλονται όσον αφορά την προτεινόμενη τροποποίηση. Εάν υποβληθούν συμπληρωματικές παραπομπές όσον αφορά την προτεινόμενη τροποποίηση μετά τον ορισμό των διαιτητών, το μέρος που επιδιώκει την τροποποίηση και κάθε μέρος που προβάλλει αντιρρήσεις συμφωνούν σε ενιαία διαιτησία, όποτε είναι εφικτό.
            
            
               Ορισμός των διαιτητών
            
            
               3.
                     Η διαδικασία διαιτησίας διεξάγεται από διαιτητές. Εκτός αν τα διάδικα μέρη συμφωνήσουν διαφορετικά, για τη διαιτησία ορίζονται τρεις διαιτητές. Οι διαιτητές πληρούν τις απαιτήσεις που ορίζονται για τα μέλη των ειδικών ομάδων (πάνελ) σύμφωνα με το άρθρο 8 παράγραφοι 1, 2 και 9 του μνημονίου συμφωνίας σχετικά με τους κανόνες και τις διαδικασίες που διέπουν την επίλυση των διαφορών.
            
            
               4.
                     Κατόπιν αιτήματος διαδίκου, η γραμματεία της επιτροπής προτείνει υποψηφιότητες για τους διαιτητές. Οι διάδικοι δύνανται να διατυπώσουν αντιρρήσεις για τους εν λόγω υποψηφίους μόνο για επιτακτικούς λόγους. Οι πολίτες των διαδίκων και οι δημόσιοι υπάλληλοι των τρίτων μερών δεν ορίζονται διαιτητές, εκτός εάν συμφωνηθεί διαφορετικά από τους διαδίκους.
            
            
               5.
                     Εάν οι διάδικοι δεν μπορούν να καταλήξουν σε συμφωνία σχετικά με τα πρόσωπα που θα πρέπει να οριστούν διαιτητές εντός 20 ημερών από την παραπομπή της προτεινόμενης τροποποίησης σε διαιτησία, ο γενικός διευθυντής, κατόπιν αιτήματος διαδίκου, ορίζει τους διαιτητές εντός 10 ημερών και ύστερα από διαβουλεύσεις με τους διαδίκους και τον πρόεδρο της επιτροπής.
            
            
               Συμμετοχή τρίτου μέρους
            
            
               6.
                     Κάθε συμβαλλόμενο μέρος της συμφωνίας που έχει ουσιώδες ενδιαφέρον όσον αφορά προτεινόμενη τροποποίηση που παραπέμπεται σε διαιτησία και που έχει γνωστοποιήσει το ενδιαφέρον του στην επιτροπή (στο εξής «τρίτο μέρος») εντός 10 ημερών μετά την παραπομπή της προτεινόμενης τροποποίησης σε διαιτησία καλείται να υποβάλει γραπτό υπόμνημα, να παραστεί στις επί της ουσίας συνεδριάσεις των διαιτητών με τους διαδίκους, να προβεί σε προφορικές δηλώσεις και δικαιούται να απαντά σε ερωτήσεις των διαιτητών.
            
            
               Διαδικασίες
            
            
               7.
                     Στο πλαίσιο της διαδικασίας, οι διαιτητές εφαρμόζουν τις σχετικές διατάξεις της συμφωνίας και καθοδηγούνται από την απόφαση της επιτροπής σύμφωνα με το άρθρο XIX παράγραφος 8 στοιχείο β) της συμφωνίας, μόλις αυτή εκδοθεί. Επιπροσθέτως, εφαρμόζονται οι ακόλουθες διαδικασίες λειτουργίας.
            
            
               α.
                     Η γραμματεία της επιτροπής διαβιβάζει αμέσως στους διαιτητές την κοινοποίηση και τις αντιρρήσεις βάσει του άρθρου XIX παράγραφος 1 ή 2 της συμφωνίας. Εντός 10 ημερών από τον ορισμό των διαιτητών, και κατόπιν διαβουλεύσεων με τους διαδίκους, οι διαιτητές εγκρίνουν χρονοδιάγραμμα για τη διεξαγωγή της διαδικασίας διαιτησίας. Το χρονοδιάγραμμα θα πρέπει να βασίζεται στο χρονοδιάγραμμα που περιλαμβάνεται στο παράρτημα της παρούσας απόφασης.
            
         
         
            
               β.
                     Εκτός αν οι διάδικοι συμφωνούν ότι είναι περιττό, οι διαιτητές διοργανώνουν συνεδρίαση επί της ουσίας με τους διαδίκους. Πριν από την επί της ουσίας συνεδρίαση, οι διάδικοι διαβιβάζουν στους διαιτητές γραπτά υπομνήματα στα οποία παραθέτουν τα περιστατικά της υπόθεσης και τα επιχειρήματά τους.
            
            
               γ.
                     Όταν ένας διάδικος υποβάλει στους διαιτητές πληροφορίες τις οποίες έχει χαρακτηρίσει ως εμπιστευτικές, οι διαιτητές, οι άλλοι διάδικοι και τα τρίτα μέρη αντιμετωπίζουν τις πληροφορίες αυτές ως εμπιστευτικές. Κατόπιν αιτήματος διαδίκου, οι διαιτητές καθορίζουν πρόσθετες διαδικασίες που απαιτούνται για να εξασφαλιστεί το απόρρητο των εν λόγω πληροφοριών.
            
            
               δ. 
                     Όταν διάδικος χαρακτηρίζει ως εμπιστευτικές πληροφορίες που περιλαμβάνονται στα γραπτά υπομνήματά του, παρέχει επίσης, κατόπιν αιτήματος άλλου διαδίκου ή τρίτου μέρους, μη εμπιστευτικού χαρακτήρα περιλήψεις των πληροφοριών που περιέχονται σε αυτά τα υπομνήματα, οι οποίες είναι κοινοποιήσιμες.
            
            
               ε.
                     Κατά την επί της ουσίας συνεδρίαση, οι διαιτητές ζητούν από το μέρος που έχει κινήσει τη διαδικασία διαιτησίας να παρουσιάσει την υπόθεση με προφορική εισήγηση. Το μέρος κατά του οποίου κινήθηκε η διαδικασία διαιτησίας καλείται να εκθέσει τις απόψεις του με προφορική εισήγηση.
            
            
               στ.
                     Οι επί της ουσίας συνεδριάσεις των διαιτητών είναι ανοικτές στο κοινό, εκτός εάν διάδικος ζητήσει την κεκλεισμένων των θυρών συνεδρίαση για την προστασία πληροφοριών που έχουν χαρακτηριστεί εμπιστευτικές.
            
            
               ζ.
                     Οι διαιτητές δύνανται, οποτεδήποτε, να θέτουν ερωτήσεις στους διαδίκους και στα τρίτα μέρη και να τους ζητούν επεξηγήσεις, είτε κατά τη διάρκεια συνεδριάσεων είτε γραπτώς.
            
            
               η.
                     Τα στοιχεία που υποβάλλονται εγγράφως από κάθε διάδικο, περιλαμβανομένων των τυχόν απαντήσεων σε ερωτήσεις των διαιτητών, τίθενται στη διάθεση του άλλου ή των άλλων διαδίκων, καθώς και των τρίτων μερών. Οι διάδικοι υποβάλλουν στους διαιτητές, στον άλλο ή στους άλλους διαδίκους και στα τρίτα μέρη γραπτό κείμενο των προφορικών δηλώσεων στις οποίες προέβησαν κατά τη συνεδρίαση με τους διαιτητές. 
            
            
               θ.
                     Τα γραπτά υπομνήματα, οι απαντήσεις στις ερωτήσεις και το γραπτό κείμενο των προφορικών δηλώσεων τρίτων μερών διαβιβάζονται στους διαιτητές, τους διαδίκους και σε άλλα τρίτα μέρη, και αντικατοπτρίζονται στην έκθεση των διαιτητών.
            
            
               ι.
                     Οι αποφάσεις των διαιτητών τηρούνται απόρρητες.
            
            
               ια.
                     Οι διαιτητές μπορούν να ζητούν πληροφορίες από οποιαδήποτε σχετική πηγή και να συμβουλεύονται εμπειρογνώμονες. Οι διαιτητές παρέχουν στους διαδίκους και στα τρίτα μέρη τις πληροφορίες που παρέχονται σε ή λαμβάνονται από εμπειρογνώμονες. Στους διαδίκους παρέχεται η ευκαιρία να διατυπώνουν σχόλια σχετικά με τις παρατηρήσεις των εμπειρογνωμόνων.
            
            
               ιβ.
                     Κάθε επιπλέον διαδικασία που αφορά συγκεκριμένα τη διαιτησία καθορίζεται από τους διαιτητές σε συνεννόηση με τους διαδίκους.
            
            
               ιγ.
                     Με την επιφύλαξη της παραγράφου 7 στοιχείο γ), τίποτε στις παρούσες διαδικασίες δεν εμποδίζει διάδικο ή τρίτο μέρος να δημοσιοποιεί δηλώσεις που αφορούν τις δικές του θέσεις.
            
            
               8.
                     Οι κανόνες δεοντολογίας για το μνημόνιο συμφωνίας σχετικά με τους κανόνες και τις διαδικασίες που διέπουν την επίλυση των διαφορών ισχύουν για κάθε πρόσωπο που ασκεί καθήκοντα διαιτητή στο πλαίσιο των παρουσών διαδικασιών και, όπως ορίζεται στους κανόνες δεοντολογίας και τις σχετικές διατάξεις του κανονισμού υπηρεσιακής κατάστασης, για τα μέλη της γραμματείας που θα κληθούν να επικουρήσουν τους διαιτητές.
            
            
               9.
                     Στην περίπτωση που οι διάδικοι καταλήξουν σε αμοιβαία αποδεκτή λύση όσον αφορά τις αντιρρήσεις σχετικά με την προτεινόμενη τροποποίηση, ενημερώνουν αμελλητί τους διαιτητές. Μετά την παραλαβή της σχετικής κοινοποίησης, οι διαιτητές περατώνουν τη διαδικασία για τους εν λόγω διαδίκους. Οι λεπτομέρειες της τυχόν αμοιβαία αποδεκτής λύσης κοινοποιούνται στην επιτροπή, ενώ κάθε συμβαλλόμενο μέρος της συμφωνίας μπορεί να διατυπώσει τις παρατηρήσεις του.
            
            
               Η απόφαση των διαιτητών
            
            
               10.
                     Οι όροι της εντολής των διαιτητών ορίζουν ότι οι διαιτητές καθορίζουν τα εξής:
            
            
               α.
                     στην περίπτωση προτεινόμενης αφαίρεσης φορέα σύμφωνα με το άρθρο XIX παράγραφος 1 στοιχείο α) της συμφωνίας, κατά πόσον έχει ουσιαστικά εξαλειφθεί ο κρατικός έλεγχος ή επιρροή επί των καλυπτόμενων συμβάσεων του φορέα που προτείνεται να αφαιρεθεί· ή
            
            
               β.
                     στην περίπτωση οποιασδήποτε άλλης προτεινόμενης τροποποίησης σύμφωνα με το άρθρο XIX παράγραφος 1 στοιχείο β), κατά πόσον η προτεινόμενη τροποποίηση διατηρεί την ισορροπία μεταξύ δικαιωμάτων και υποχρεώσεων και ένα συγκρίσιμο επίπεδο αμοιβαία αποδεκτής κάλυψης κατά τα προβλεπόμενα στη συμφωνία, και, κατά περίπτωση, το επίπεδο των αντισταθμιστικών ανταλλαγμάτων.
            
            
               11.
                     Οι διαιτητές διαβιβάζουν έκθεση που περιέχει την αιτιολογημένη απόφασή τους στους διαδίκους εντός 90 ημερών ή, σε περίπτωση τροποποίησης του χρονοδιαγράμματος από τους διαιτητές, το αργότερο εντός 120 ημερών:
            
            
               α.
                     από τον ορισμό των διαιτητών, όταν η διαιτησία πραγματοποιείται σύμφωνα με την παράγραφο 1· ή
            
         
         
            
               β.
                     από την υποβολή του αιτήματος, όταν η διαιτησία πραγματοποιείται σύμφωνα με την παράγραφο 12.·
            
            
               Η προθεσμία που ορίζεται στην παρούσα παράγραφο μπορεί να παραταθεί με συμφωνία των διαδίκων. Η γραμματεία της επιτροπής διαβιβάζει την έκθεση, αμέσως μετά τη μετάφρασή της, στα συμβαλλόμενα μέρη της συμφωνίας.
            
            
               12.
                     Στην περίπτωση που οι διαιτητές καταλήξουν σε αρνητική απόφαση βάσει της παραγράφου 10 στοιχείο α), καθώς και στην περίπτωση που οι διαιτητές δεν προβούν σε καθορισμό αντισταθμιστικών ανταλλαγμάτων βάσει της παραγράφου 10 στοιχείο β), οποιοσδήποτε διάδικος μπορεί να ζητήσει, μετά την πάροδο 30 ημερών και το αργότερο 60 ημέρες από την κοινοποίηση της έκθεσης των διαιτητών, να καθορίσουν οι ίδιοι διαιτητές, εφόσον αυτό είναι δυνατόν, το επίπεδο αντισταθμιστικών ανταλλαγμάτων που θα οδηγούσε σε συγκρίσιμο επίπεδο κάλυψης και θα διατηρούσε την ισορροπία δικαιωμάτων και υποχρεώσεων στο πλαίσιο της συμφωνίας. Για τον σκοπό αυτό, οι διαιτητές καθοδηγούνται από την απόφαση της επιτροπής σύμφωνα με το άρθρο XIX παράγραφος 8 στοιχείο β) της συμφωνίας, μόλις αυτή εκδοθεί. Σε περίπτωση που οποιοσδήποτε από τους αρχικούς διαιτητές δεν είναι διαθέσιμος, ορίζεται αντικαταστάτης σύμφωνα με τις παραγράφους 3 έως 5.
            
            
            
               Εφαρμογή
            
            
               13.
                     Οι διάδικοι αποδέχονται την απόφαση των διαιτητών ως οριστική.
            
            
               14.
                     Για τους σκοπούς του άρθρου XIX παράγραφος 7 στοιχείο β) σημείο i) της συμφωνίας, οι διαδικασίες διαιτησίας ολοκληρώνονται:
            
            
               α.
                     όταν διαβιβάζεται στα συμβαλλόμενα μέρη της συμφωνίας έκθεση σύμφωνα με την παράγραφο 11 η οποία δεν παρέχει δικαίωμα για περαιτέρω διαδικασίες σύμφωνα με την παράγραφο 12· ή
            
            
               β.
                     όταν οι διάδικοι δεν ασκούν το δικαίωμα που τους παρέχεται βάσει της παραγράφου 12, μετά την πάροδο της προθεσμίας που προβλέπεται στην εν λόγω παράγραφο.
            
            
               
            
               Παράρτημα
            
            
               Προτεινόμενο χρονοδιάγραμμα για τη διαιτησία
            
            
            
               Οι διαιτητές βασίζουν το χρονοδιάγραμμα προς έγκριση σύμφωνα με την παράγραφο 7 στοιχείο α) στο ακόλουθο:
            
            
            
               α.
                     Παραλαβή των γραπτών υπομνημάτων των διαδίκων:
            
            
               1)
                     από τον διάδικο που κινεί τη διαδικασία:
                     ---------- 2 εβδομάδες
            
            
               2)
                     από τον διάδικο που απαντά:
                     ---------- 2 εβδομάδες
            
            
               β.
                     Παραλαβή των υπομνημάτων τρίτων μερών: 
                     ---------- 1 εβδομάδα
            
            
               γ.
                     Επί της ουσίας συνεδρίαση με τους διαιτητές:
                     ---------- 1-2 εβδομάδες
            
         
         
            
               δ.
                     Απαντήσεις σε ερωτήσεις που υποβλήθηκαν στους διαδίκους
            
            
               και στα τρίτα μέρη: 
                     -------- 1-2 εβδομάδες
            
            
               ε.
                     Έκδοση και διανομή της έκθεσης των διαιτητών σχετικά με
                  την απόφασή τους:
                     ---------- 4 εβδομάδες
            
            
               Σύμφωνα με τις διατάξεις της παραγράφου 11, οι διαιτητές μπορούν να μεταβάλουν το παραπάνω χρονοδιάγραμμα και να προγραμματίσουν περαιτέρω συνεδριάσεις με τους διαδίκους, κατόπιν διαβούλευσης μαζί τους.